JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Taas tähistati Holokaustiohvrite mälestuspäeva
Vägivald tiheneb nüüd ka Jeruusalemmas
Templimägi taas rambivalguses
Iisraeli president Isaac Herzog esines neljapäeval Europarlamendis
seoses Rahvusvahelise Holokausti mälestuspäevaga,
mida tähistatakse igal aastal 27. jaanuaril,
natside Auschwitz-Birkenau surmalaagri vabastamise aastapäeval.
President Herzog tegi põhiettekande eriistungil,
kus viibisid EL seadusandjad ja mitmed surmalaagreist pääsenud.
Holokaust ei toimunud vaakumis, ütles ta.
"Me ei tohi kunagi unustada, et natside surmaaparaat
poleks saanud teostada oma painajalikku visiooni,
kui see poleks leidnud juudivihkamisest küllastatud pinnast,
mis on sama vana kui aeg ise."
"Stereotüüpiline kirjeldus juutide kohta oli juurdunud Euroopas
sajandite ja põlvkondade vältel juba enne natsismi tekkimist.
Natsi-ideoloogia süvendas traditsioonilist antisemitismi
ja algupärased hirmud õhutasid vihaleeke," rääkis Herzog.
"Juba enne ühegi hävituslaagri rajamist,
oli juut inimeste meelest üksnes tolm, alaminimene.
Just sel põhjusel ehitus holokaust
palju vanemale antisemiitlikule vundamendile,
mis oli juurdunud ja õitsenud Euroopas juba sajandeid.
Ja seepärast on see sünge sündmus kohutav, sügav
ja pakiline õppetund kogu Euroopale," rääkis president Isaac Herzog.
Viimase kahe nädala vältel
on Iisraelis plahvatuslikult tihenenud vägivallaaktid,
sh Juudas ja Samaarias.
Need algasid umbes kahe nädala eest
seoses araablaste linna Jenini tehtud reidiga,
kus otsiti Islamidžihaadi kuuluvaid terroriste.
Läbiotsimiste käigus tekkis mitmeid tulevahetusi,
mille tulemusel hukkus üheksa palestiinlast, aga ka üks tsiviilelanik.
Mitmed tagaotsitavaks kuulutatud Islamidžihaadi kuuluvad terroristid
kas tapeti või vangistati.
Kõik hukkunud palestiinlased tulistasid enne Iisraeli sõdureid.
Vaid kaks päeva hiljem toimus Jeruusalemmas,
Ateret Abrahami sünagoogis terrorirünnak
just Holokaustiohvrite mälestuspäeva ürituse ajal reede õhtul.
Rünnakus hukkus seitse ja sai viga viis inimest.
Terrorist oli 21-aastane palestiinlane ja pärit Ida-Jeruusalemmast.
Ta saabus sünagoogi ette
ja avas tule reedeõhtuse palvuse järel sünagoogist väljuvate inimeste pihta.
Seejärel sisenes terrorist sünagoogi ja hakkas tulistama neid,
kes püüdsid kas välja põgeneda või hoonest varju otsida.
Kuuldes politsei saabumisest, väljus ta hoonest ja püüdis autoga põgeneda.
Tekkinud tulevahetuses tulistas ta politseinikke,
kes vastasid samaga ja tapsid mehe.
Palestiinlaste tulistamisrünnakud jätkusid järgmisel päeval.
Vähem kui ööpäev pärast eelmist
tulistas vaid 13-aastane palestiinlasest nooruk isa ja poega Taaveti linnas.
Kumbki ei saanud surma, kuid üks neist sai tõsiselt viga.
Kaks kohale saabunud politseinikku tulistasid poissi,
kes sai haavata, misjärel ta võeti kinni ja viidi kohe haiglasse.
Jeninis ja teistes Iisraeli araablaste linnades
peeti õigustatuks korraldada mõlema rünnaku auks pidustusi
ilutulestiku ja maiustuste jagamisega tänavail.
Mõlemad Jeruusalemma rünnakud mõisteti üksmeelselt hukka
ÜRO Julgeolekunõukogus kiiresti kokku kutsutud kriisiistungil.
USA hoiatas nõukogus,
et ÜROs ei toetataks kuidagi palestiinlaste sellist tegevust.
Vägavallakeeris liikus eelmainitud sündmuste järel
Hamasi valitsetavasse Gaza sektorisse,
sest kättemaksuks Jeruusalemma ja Läänekalda sündmustele
tulistasid Hamas ja Islamidžihaad Iisraeli mitmeid rakette.
Iisraeli õhutõrje hävitas kaks raketti õhus,
kolmas aga kukkus asustamata alale, tekitamata mingit kahju.
Vastuseks Hamasi provotseerimata rünnakule
hävitasid Iisraeli õhujõud Gazas pommirünnakuga
Hamasi relvalao ja raketitehase.
Õhujõudude väitel on neil nulltolerants
mis tahes Iisraeli kodanike vastu suunatud ohu suhtes.
Hamas ja Islamidžihaad olid neis rünnakutes algatajaiks,
armee üksnes reageeris rünnakutele.
Kaitseminister Yoav Gallant tõdeski nädala eest,
et andis kaitseaparaadile korralduse valmistuda aktsioonideks
kõikvõimalike rünnakumeetodite ja tõhusate vasturünnakutega
seni kui vajalik ja kuni riigi kodanikele taastatakse rahu.
Iraani ülemjuht Ali Khamenei eitab holokausti toimumist.
Ta tõdes Holokaustiohvrite Mälestuspäeval tehtud avalduses,
et Lääs ei luba kellelegi kahelda müüdis juutide massimõrvast,
mida tuntakse holokausti nime all.
Khamenei sõnul on siin tähtsam
paljureklaamitud Lääne kultuuri sõnavabadus,
mida nad ise sellega eitavad.
"Selles nn holokausti puudutavas küsimuses pole sõnavabadust.
Ometi on see sündmus, mille reaalsus on äärmiselt ebakindel."
Ta süüdistas Läänt silmakirjalikkuses sõnavabaduse kaitsmisel samal ajal,
kui Läänes takistatakse igasugust holokaustikriitilist arutelu.
Ta nimetas seda sionistliku režiimiga koostöös välja hautud vandenõuks,
et palestiinlastelt võidaks varastada nende igavene kodumaa.
USA päevalehe New York Times avaldatud raporti väitel
tegi Iisrael eelmisel pühapäeval droonirünnaku Iraani, Isfahani linna,
et kaitsta oma riigi julgeolekuhuve,
mitte niivõrd Iraani relvade Venemaale toimetamise peatamiseks.
Rünnaku sooritas välisluureteenistus Mossad
ja New York Times'i väitel saadi info USA tipptaseme luureametnikelt.
Samas pole Iisrael oma kombe järgi
kinnitanud ega eitanud rünnaku tegemist.
Raportis tõdeti, et Isfahan on Iraani raketitööstuse keskus
ja seal koostatakse ka keskmaarakette Shahab,
mille tegevusraadius ulatub Iisraelini välja.
Mõningate raportite väitel valmistatakse tehases ka droone,
mida Iraan on toimetanud Venemaa kasutusse.
Iraan on lubanud edastada Venemaale 1000 raketti,
kuid saadetist pole veel teele pandud.
Selle asemel on Iraan saatnud
ligi aasta kestnud Ukraina rünnakusõja vältel Kremli kasutusse
enesetapudroone Shaheed.
Iraani Kaitseministeeriumi avalduses alatähtsustati rünnakut ja tõdeti,
et rajatise pihta saadeti tõesti kolm drooni, kuid kaks neist tulistati alla.
Kolmandal õnnestus ilmselt hoonet tabada
ja tekitada veidi kahju selle katusele ning keegi ei saanud viga,
teatas Iraani Kaitseministeerium.
Londonis baseeruv Iraani opositsiooni toetav uudisteleht Iran International
mainis, et pealtnägijad olevat näinud kolme-nelja suurt plahvatust
ja nende tagajärjel tulekahjusid.
Riigi rahastatud uudistetoimetus IRNA
nimetas droone hiljem pommidega varustatud helikopteriteks.
Iisraeli peaminister Netanyahu kohtus umbes nädala eest
Jordaania kuninga Abdullah II-ga riigi pealinnas Ammanis
ja lubas säilitada Templimäel kokkulepitud status quo praktika.
Samal ajal lubas Nentayahu kinnitada paika haldava Waqf fondi positsiooni
moslemitele tähtsate pühapaikade kaitsmisel.
Ammanis teisipäeval toimunud planeerimatu vestluse käigus
olevat peaminister Netanyahu lubanud kuningas Abdullah'le
ka status quod al-Aqsa mošees
ning kinnitada ka moslemite Waqf fondi autoriteeti
Jordaaniale tähtsate pühapaikade kaitsmisel.
Kolme nädala eest, kui Iisraeli riikliku julgeoleku minister Ben-Gvir
käis Templimäel, tegi Netanyahu avalduse,
mille järgi tema valitsus on kindlalt pühendunud
säilitama Templimäel status quod ilma muutusteta.
Peaminister eitas Jordaania kuningale väiteid,
mille järgi Ben-Gviri visiit pühapaika
olevat muutnud sealset tegevust juhendavaid arusaamu.
Tema sõnul on praeguse status quo valitsedes
käinud Templimäel viimastel aastatel mitmed ministrid,
sh endine avaliku julgeoleku minister Gilad Erdan.
Seega on alusetu väide muutusest status quos, märkis Netanyahu.
Ligi 3-tunnisel vestlusel, mis oli esimene rohkem kui nelja aasta järel,
arutasid kaks juhti ka Jordaania rasket majandusseisu
ja Jordaania piiri ärakasutamist Süüria poolt
uimastite smugeldamise kanalina Lähis- ja Kesk-Ida turgudele.
Iisraeli riikliku julgeoleku minister Itamar Ben Gvir
kinnitas aga kohe pärast Netanyahu visiiti,
et jätkab Templimäe külastamist
kooskõlas peaminister Netanyahu poolt Jordaaniale antud kinnitusega.
Mina vormin oma poliitika Templimäel, mitte Jordaania valitsuse poliitika,
ütles Ben-Gvir.
"Käisin Templimäel ja jätkan seal käimist.
Kogu austuse juures Jordaania suhtes on Iisrael iseseisev riik ja oletan,
et ka ameeriklased mõistavad liikumisvabaduse tähendust.
USAs ei takistataks kellegi käimisi
lihtsalt sellepärast, et ta on juut," ütles ta.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri